《十月五日从兄四弟三侄侍太孺人赏菊亦好园以赏心乐事为韵分得赏字》
宋代·喻良能

霜天豁澄明，水日共清朗。西园足甘菊，欢言事幽赏。

板舆奉慈颜，华发森少长。一笑喜团栾，千枝迷俯仰。

黄英浥露繁，翠蔓缘篱上。雄蜂与雌蝶，采撷纷还往。

逸兴既中酣，佳致仍外奖。未多彭泽贤，不羡天随广。

忆昔吏江东，王事困鞅掌。及今处闾里，暇日娱垲爽。

殽酒虽不丰，献酬非或强。分韵先阿连，作诗真技痒。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。